প্রয়াত হলেন ভারতীয় চলচ্চিত্রের অন্যতম লেজেন্ড শশী কপূর। মৃত্যুকালে তাঁর বয়স হয়েছিল ৭৯ বছর। তাঁর মৃত্যুতে স্বাভাবিক ভাবেই স্তব্ধ গোটা বলিউড এবং সমগ্র ভারতীয় চলচ্চিত্র জগৎ। 
কপূর পরিবারের শ্রেষ্ঠ অভিনেতাদের অন্যতম শশীর প্রথম আত্মপ্রকাশ ১৯৪৮ সালের ‘আগ’ ছবিতে শিশুশিল্পী হিসেবে। নায়ক হিসেবে তাঁর প্রথম ছবি ‘ধর্মপুত্র’ (১৯৬১)। ১৯৭৯ সালে তিনি জাতীয় পুরস্কারে ভূষিত হন ‘জুনুন’ ছবির জন্য। ওই ছবির প্রযোজকও ছিলেন তিনি। ২০০৯ সালে তাঁকে মুম্বই চলচ্চিত্র উৎসবে লাইফটাইম অ্যাচিভমেন্ট অ্যাওয়ার্ডে সম্মানিত করা হয়। 
২০১১ সালে তাঁকে ভারত সরকার পদ্মভূষণ-এ সম্মানিত করে। তাঁর তিন সন্তান কুণাল কপূর, কর্ণ কপূর ও সঞ্জনা কপূর— প্রত্যেকেই তাঁদের নিজস্ব কর্মক্ষেত্রে সুপ্রতিষ্ঠিত। আজ সন্ধ্যায় তাঁর মৃত্যুর খবরটি টুইটারে জানান অভিনেতা মোহিত মারওয়া। 
তার পরেই শোকের ছায়া নেমে আসে গোটা ভারতের বিনোদন জগতে। তিনি শুধুই অভিনেতা বা প্রযোজক হিসেবে নন, অত্যন্ত বিনয়ী এবং সুব্যক্তিত্বের জন্য জনপ্রিয় ছিলেন। বহুদিন ধরেই তিনি বার্ধক্যজনিত নানা শারীরিক কষ্টে ভুগছিলেন।